Forslag til RÅDETS FORORDNING om afslutning af antidumpingproceduren vedrørende importen af sække og poser af polyethylen eller polypropylen med oprindelse i Folkerepublikken Kina, Indien, Indonesien og Thailand

(forelagt af Kommissionen)

BEGRUNDELSE

1. Den 20. december 2002 offentliggjorde Kommissionen en meddelelse i De Europæiske Fællesskabers Tidende (EFT C 243 af 9.10.2002, s. 10) om indledning af en udløbsundersøgelse af Fællesskabets import af sække og poser af polyethylen eller polypropylen med oprindelse i Folkerepublikken Kina, Indien, Indonesien og Thailand. Anmodningen om denne undersøgelse blev indgivet af European Association for Textile Polyolefins (EATP).

2. Ved skrivelse af 22. oktober 2003 til Kommissionen trak EATP formelt sin anmodning om en udløbsundersøgelse tilbage.

3. Vedlagte forslag til Rådets forordning er baseret på overvejelser, der viser, at det ikke ville være i Fællesskabets interesse at bibeholde foranstaltningerne. Parter med interesse i sagen blev informeret herom og fik lejlighed til at fremføre deres kommentarer. Der er ikke modtaget nogen bemærkninger, der tyder på, at en afslutning ville være i strid med EF's interesser.

4. Det Rådgivende Udvalg blev hørt den 17. november 2003, og alle medlemsstater gav deres samtykke.

5. Rådet opfordres derfor til at vedtage vedlagte forslag til Rådets forordning.

Forslag til RÅDETS FORORDNING om afslutning af antidumpingproceduren vedrørende importen af sække og poser af polyethylen eller polypropylen med oprindelse i Folkerepublikken Kina, Indien, Indonesien og Thailand

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 384/96 af 22. december 1995 om beskyttelse mod dumpingimport fra lande, der ikke er medlemmer af Det Europæiske Fællesskab [1], særlig artikel 9 og artikel 11, stk. 2,

[1] EFT L 56 af 6.3.1996, s. 1. Senest ændret ved forordning (EF) nr. 1972/2002 (EFT L 305 af 7.11.2002, s. 1).

under henvisning til forslag fra Kommissionen efter høring af Det Rådgivende Udvalg, og

ud fra følgende betragtninger:

A. PROCEDURE

(1) Efter offentliggørelse af en meddelelse om snarligt udløb af gyldigheden af de gældende antidumpingforanstaltninger vedrørende importen af sække og poser med oprindelse i Folkerepublikken Kina, Indien, Indonesien og Thailand [2] modtog Kommissionen den 8. juli 2002 en anmodning om en fornyet undersøgelse af disse foranstaltninger i henhold til artikel 11, stk. 2, i Rådets forordning (EF) nr. 384/96 (i det følgende benævnt 'grundforordningen').

[2] EFT C 10 af 12.1.2002, s. 2 og EFT C 16 af 19.1.2002, s. 2.

(2) Anmodningen blev indgivet af European Association for Textile Polyolefins (i det følgende benævnt 'EATP') på vegne af producenter i Fællesskabet, som tegner sig for 32,03 % af den samlede produktion i Fællesskabet af sække og poser af polyethylen eller polypropylen.

(3) Anmodningen indeholdt tilstrækkelige umiddelbare beviser for fortsat eller fornyet skade i tilfælde af foranstaltningernes ophør til at berettige indledningen af en fornyet undersøgelse.

(4) Efter høring af Det Rådgivende Udvalg indledte Kommissionen derfor ved en meddelelse offentliggjort i De Europæiske Fællesskabers Tidende [3] en udløbsundersøgelse af antidumpingforanstaltninger på importen til Fællesskabet af sække og poser af polyethylen eller polypropylen, i øjeblikket henhørende under KN-kode 6305 32 81, 6305 33 91, ex 3923 21 00, ex 3923 29 10 og ex 3923 29 90, med oprindelse i Folkerepublikken Kina, Indien, Indonesien og Thailand.

[3] EFT C 243 af 9.10.2002, s. 10.

(5) Kommissionen underrettede officielt de eksporterende producenter, importører, som den vidste var berørt af sagen, repræsentanterne for eksportlandet, repræsentative brugere og producenterne i Fællesskabet. Parter med interesse i sagen fik mulighed for skriftligt at fremsætte deres synspunkter og anmode om at blive hørt inden for den tidsfrist, der var angivet i indledningsmeddelelsen.

B. TILBAGETRÆKNING AF ANMODNINGEN OG AFSLUTNING AF PROCEDUREN

(6) Ved skrivelse af 22. oktober 2003 til Kommissionen trak EATP formelt sin anmodning om en udløbsundersøgelse vedrørende importen af sække og poser af polyethylen eller polypropylen med oprindelse i Folkerepublikken Kina, Indien, Indonesien og Thailand tilbage.

(7) Ifølge med artikel 9, stk. 1, og artikel 11, stk. 2, i grundforordningen kan en procedure afsluttes, hvis anmodningen om en udløbsundersøgelse trækkes tilbage, medmindre en sådan afslutning ikke vil være i Fællesskabets interesse.

(8) Kommissionen fandt, at proceduren bør afsluttes, da undersøgelsen ikke har vist, at en sådan afslutning vil skade Fællesskabets interesser. Parter med interesse i sagen blev informeret herom og fik lejlighed til at fremføre deres kommentarer. Kommissionen har ikke modtaget bemærkninger fra parterne. Der er således intet, der tyder på, at det ikke vil være i Fællesskabets interesse at bringe foranstaltningerne til ophør.

(9) Det blev derfor konkluderet, at antidumpingforanstaltningerne vedrørende importen til Fællesskabet af sække og poser af polyethylen eller polypropylen med oprindelse i Folkerepublikken Kina, Indien, Indonesien og Thailand kan afsluttes og de gældende foranstaltninger påhæves -

UDSTEDT FØLGENDE FORORDNING:

Artikel 1

Antidumpingforanstaltningerne vedrørende importen af sække og poser af polyethylen eller polypropylen, i øjeblikket henhørende under KN-kode 6305 32 81, 6305 33 91, ex 3923 21 00 (TARIC-kode: 3923 21 00*10), ex 3923 29 10 (TARIC-kode: 3923 29 10*10) og ex 3923 29 90 (TARIC-kode: 3923 29 90*10), med oprindelse i Folkerepublikken Kina, Indien, Indonesien og Thailand ophæves og proceduren vedrørende denne import afsluttes.

Artikel 2

Denne forordning træder i kraft dagen efter offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den [...]

På Rådets vegne

Formand